《方孟旋遣小杨携红缣见遗戏答》
明代·韩上桂

赤城霞起千万丈，东海流波相荡漾。美人剪取制长缣，最堪写作梅花帐。

梅花色白缣色赤，火炼琼枝光照射。午梦应知见美人，千里万里心咫尺。

咫尺殷勤谁与通，青鸟直下蓬莱宫。木公素性原清静，巫女休疑污梦中。

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。